Denn hemmer en Usflug uf Banos gmacht, das isch es chlises Städtli, wo bekannt isch für ihri Thermalbäder mit Vulkanwasser und womer vieli sportlichi Sache, wie bike und Bungy Jumpe chan mache. Leider heds voll abegrägnet und mir hend ned viel chönne unternäh. Denn hemmer en chline Trip miteme sone offnige Büssli gmacht. Es hed en ecuadorianischi Familie gha, wo voll Party gmacht hed. Die Fahrt isch z'luschtig gsi, obwohls mega chalt  gsi isch. Bi aber scho chli enttüscht gsi, will ich gärn en 300m Bungy Jump dete gmacht hätt. Bi üsem Hostel heds no sone Badeoase gha, mit Dampfbad, Sauna und Sprudelbad. Isch voll entspannend gsi, nur de Hostelinhaber hed üs echli gstresst, will er üs immer umekommandiert hed, i weles Bad mir jetzt müend ga. De Trip uf Banos hed sich aber glohnt und mir sind erholt zrugg uf Cuenca cho.